Visoke troškove zdravstvene skrbi moguće je smanjiti, ne gubiti pri tome na njezinoj kvaliteti
Zaustaviti nepotrebno trošenje pa će biti novca za korisne procedure i tretmane
Potkraj lipnja Vrhovni bi sud Sjedinjenih Država trebao donijeti odluku o ustavnosti zakona o reformi nacionalnog sustava zdravstvene skrbi prema kojemu bi svi Amerikanci morali kupovati police zdravstvenog osiguranja i prema kojemu bi većina kompanija morala pružati zdravstveno osiguranje svojim uposlenicima. O pitanju zdravstvenog osiguranja u Americi se raspravlja godinama, a troškovi liječenja u međuvremenu su u stalnom porastu, također troškovi osiguranja. Barem je jedan stručnjak mišljenja da bi se debata dijelom trebala voditi o tome kako smanjiti troškove bez smanjenja kvalitete skrbi. Amerikanci su svoja mišljenja o zdravstvenoj skrbi iznijeli potkraj ožujka, kad je Vrhovni sud saslušavao argumente o ustavnosti zakona koji mnogi jednostavno zovu “Obamacare.” Zdravstvena je skrb tako skupa da je bez osiguranja mnogi sebi ne mogu priuštiti. Ali skupo je i zdravstveno osiguranje – blizu 50 milijuna Amerikanaca je bez njega. Dr. Donald Berwick je stručnjak za pitanja zdravstvene skrbi; do nedavno, kad se povukao u mirovinu, bio je na čelu vladinih zdravstvenih programa Medicare i Medicaid, za starije i za siromašne. Sada je stručni suradnik pri organizaciji Center for American Progress, predanoj poboljšanju života Amerikanaca putem progresivnih ideja i angažmana. kaže dr. Berwick, Dr. Berwick je jedan od autora članka objavljenog na tu temu u Journal of the American Medical Association. Pridržavamo li se pravilnih procedura, kaže on, moguće je smanjiti broj skupih pogrešaka – onih koje nastaju kao rezultat post-operativnih komplikacija ili burnih reakcija pacijenata kojima je dat krivi lijek. Troškovi također rastu kad zdravstvena skrb nije koordinirana, primjerice – kad pacijent odlazi i liječniku opće prakse i specijalistu, a niti jedan ne zna kakav je lijek onaj drugi prepisao pacijentu. Nepotrebni liječnički tretman, dodaje dr. Berwick, također povećava troškove. I ne zaboravimo, tu je još i pokora za svakog liječnika i svaku medicinsku sestru – beskrajno ispunjavanje formulara. Dr. Berwick također ukazuje na visoku cijenu dijagnostičkih procedura. U Sjedinjenim Državama, cijena CT-a i magnetne rezonancije višestruko je veća od one u drugim zemljama. Sjedinjene Države, kažu stručnjaci, troše na zdravstvenu skrb 17% svojeg bruto nacionalnog dohotka. Ta će brojka porasti na 20% u idućih osam godina. Ali ako je troškove moguće svladati i zaustaviti, ističe on, novca će biti i za procedure i za lijekove koji imaju smisla i od kojih ima koristi.